Tuinier gestraf vir moord op vrouLiesl Nel (Foto: Facebook) Vier jaar nadat Liesl Nel (41) op ’n kleinhoewe in die omgewing van Mbombela in Mpumalanga verwurg is, boet die tuinier van die kleinhoewe eindelik daarvoor. Nicholas Magagula (38) is Dinsdag in die plaaslike streekhof lewenslank en ’n verdere 15 jaar tronk toe gestuur vir die moord. Dít nadat hy op dieselfde dag van sy skuldigbevinding uit aanhouding ontsnap het en eers sowat twee weke later opgespoor is. Volgens Monica Nyuswa, woordvoerder van die Nasionale Vervolgingsgesag (NVG), het Magagula die hofordonnans op pad na die aanhoudingselle gedreig, minute nadat hy skuldig bevind is aan die moord, en só uit die hof ontsnap. Hy is kort daarna weer in hegtenis geneem en eindelik gister gevonnis vir Nel se moord. Nel het in Februarie 2018 ’n kleinhoewe op die Uitkykpad opgepas terwyl die eienaars met vakansie was. Magagula het in daardie stadium enkele maande as tuinier vir die eienaars gewerk. Nel kon nie die dag van haar moord (17 Februarie 2018) op haar selfoon bereik word nie en daar is na haar gaan soek. Haar liggaam is buite die huis gevind. ’n Nadoodse ondersoek het later bevestig Nel is verwurg. Magagula is destyds kort ná die moord in ’n informele nedersetting buite Mbombela in hegtenis geneem in verband met die moord. Hy het later onskuldig gepleit ten spyte daarvan dat hy in besit van Nel se besittings betrap is. ’n Man het tydens die saak getuig dat hy destyds Nel se gesteelde skootrekenaar by Magagula gekoop het. Dié getuie het getuig dat hy Nel se naam op die laptop gesien het nadat hy die skootrekenaar gekoop het. “Die hof het die getuienis van die staatsgetuies geloofwaardig gevind en die beskuldigde is skuldig bevind [op aanklagte van moord en roof met verswarende omstandighede].” Die direkteur van openbare vervolging in Mpumalanga, adv. Nkebe Kanyane, het die skuldigbevinding en vonnis verwelkom. Kanyane sê die vonnis bewys dat die Nasionale Vervolgingsgesag (NVG) alles in sy vermoë doen om te verseker dat geslagsgebaseerde geweldsake geprioritiseer en opgelos word om ’n veiliger gemeenskap te skep.